Margaret van der Post is 'n Suid-Afrikaanse sopraan en musiekonderwyser. Sy is bekend vir haar radio-uitsendings en konsertoptredes saam met die Nasionale Simfonie-orkes. Beatrice Margaret van der Post is op 20 Julie 1938 in Bloemfontein gebore en was 'n polio-lyer. Sy is aanvanklik in Pretoria deur Ena Bennett in klavierspel opgelei en vorder tot UOLM van UNISA (die Universiteit van Suid-Afrika se Onderwyslisensiaat in Musiek). Teen die tyd het sy sanglesse by Anna Elizabeth Pohl geneem. Sy ontvang 'n beurs van die Afrikaanse Musiekklub, die Lord Clarendon Cup vir vokale prestasie en die Buchanan-prys nadat sy as naaswenner van UNISA se oorsese beurs aangewys is. Toegerus met haar lisensiate vir klavier en sang, is sy na Londen om verder te studeer, nadat die Pretoriase publiek die fondse bygedra het. Na twee jaar onder leiding van Maria Santi het sy 'n verdere jaar onder Borishka Gereb studeer. Later het sy na Gereb vir verdere opleiding teruggekeer. In 1964 keer sy na Suid-Afrika terug en werk as dosent in sang by die Pretoria Konservatorium vir Musiek. Sy word bekend vir haar radio-uitsendings en konsertoptredes saam met die Nasionale Simfonie-orkes.